Balju klop binnekort aan Molefe se deurBrian Molefe. (Foto: ANA) Solidariteit se regspan het Vrydag ŉ dringende opdrag aan die balju gegee om voort te gaan met die beslaglegging op voormalige Eskom-hoof Brian Molefe se eiendom om uitstaande regskoste van sowat R600 000 in te vorder. Molefe het die afgelope week slegs R100 000 van R700 000 in regskoste betaal wat hy ingevolge ŉ hofbevel aan die organisasie verskuldig is. Maroela Media het vroeër berig Molefe het vroeër vandeesmaand vir 30 dae uitstel gevra. Solidariteit het egter aangevoer dat 30 dae onnodig lank is om die geld terug te betaal en dat die voormalige hoof van Eskom slegs sewe dae het om die geld oor te betaal. Anton van der Bijl, hoof van Solidariteit se regsdienste, het gesê die balju is dus versoek om voort te gaan met die uitvoering van die beslaglegging op Molefe se goedere by sy huis in Cornwall Estate in Pretoria. Die goedere sal dan op ŉ openbare veiling verkoop word totdat Molefe se skuld vereffen is. “Solidariteit sal nie ophou totdat Molefe elke sent terugbetaal het nie. Hierdie daadwerklike stappe dien as waarskuwing aan ander belastingplunderaars. Hul dae van wetteloosheid is getel,” het Van der Bijl in ŉ verklaring gesê. Luidens die verklaring het die Eskom-pensioenfonds ook intussen aan Solidariteit gesê indien hulle nie die sowat R10 miljoen wat Molefe aan die fonds verskuldig is, ontvang nie, sal hulle ook regstappe instel om die geld van Molefe te verhaal. Solidariteit wag steeds op die Nasionale Vervolgingsgesag se bevestiging of hulle met die vervolging van Molefe sal voortgaan. Indien nie, sal Solidariteit advokaat Gerrie Nel van AfriForum inspan om Molefe privaat te vervolg. “Dit handel oor verantwoordbaarheid. Belastingplunderaars sal nou op hul knieë gedwing word om te boet vir hul wetteloosheid. Dit is nie staatsgeld wat roekeloos vermors word nie. Dit is elke Suid-Afrikaanse belastingbetaler se swaarverdiende belastinggeld en daarom sal ons aanhou om vir geregtigheid te veg,” het Van der Bijl gesê.